《王文孺臞庵》
宋代·程敦厚

待月凝云关，垂竿钓雪滩。
虚窗摇冷翠，杰阁耸高寒。
笼养千龄鹤，炉烧九转丹。
不须论许一，心目自清安。

作者简介：程敦厚，字子山，眉山（今属四川）人。高宗绍兴五年（一一三五）进士（民国《眉山县志》卷七）。历官校书郎、起居舍人兼侍讲、中书舍人。谄附秦桧、桧卒落职。事见《宋会要辑稿》帝系一之一六、职官七○之二七、三九、选举二○之六，《建炎以来系年要录》卷一六六。今录诗十六首。